ગુજરાતમાં રાજ્યસભાની કુલ 11 બેઠકો છે. આ બેઠકો પૈકી કોંગ્રેસ પાસે માત્ર બે સભ્યો છે જેમાં અહમદ પટેલ અને મધુસુદન મિસ્ત્રીનો સમાવેશ થાય છે. બાકીની 9 બેઠકો ભાજપના ફાળે છે. 2018માં આવી રહેલી રાજ્યસભાની ચાર બેઠકોની ચૂંટણીમાં કોંગ્રેસને વધુ બે બેઠકો મળતાં કોંગ્રેસની સભ્યસંખ્યા વધીને 4 થશે અને ભાજપની ઘટીને 7 થશે. એપ્રિલ 2018માં ગુજરાતમાંથી શંકર વેગડ, પરસોત્તમ રૂપાલા, મનસુખ માંડવિયા અને અરૂણ જેટલી વયનિવૃત્ત થાય છે. આ ચાર સભ્યો પૈકી ત્રણ કેન્દ્રમાં મિનિસ્ટર છે તેથી એક સભ્યને ગુજરાત બહાર જવું પડશે. બીજી તરફ કોંગ્રેસને બે બેઠકોનો ફાયદો છે. કોંગ્રેસ એક બેઠક રાષ્ટ્રીય નેતાને આપી શકે છે અને એક બેઠકમાં પાંચ થી છ દાવેદારો છે, જે પૈકી શક્તિસિંહ ગોહિલ, અર્જુન મોઢવાડિયા અને ભરતસિંહ સોલંકી મુખ્ય છે. ગુજરાત વિધાનસભામાં કોંગ્રેસની સભ્યસંખ્યા 80 છે અને ભાજપની 99 છે. 99 પૈકી 20 મંત્રીઓને બહાર કરવામાં આવે તો ધારાસભ્યોની સંખ્યા કોંગ્રેસ કરતાં ઓછી એટલે કે 79 થાય છે. જો કે રાજ્યસભાની બે બેઠકો મેળવવા માટે કોંગ્રેસ પાસે પુરતી સભ્યસંખ્યા છે એટલે કે રાજ્યસભાની ચાર બેઠકો પૈકી બે બેઠકો મેળવવામાં કોંગ્રેસને મુશ્કેલી પડે તેમ નથી.